12-jarige se nagmerrie-ervaring in staatshospitaalAlexis Timmerman wag op ‘n bed in Kalafong-hospitaal. (Foto: Verskaf) ŉ Laerskoolleerder van Centurion se ouma het haar noodgedwonge uit ŉ staatshospitaal in Pretoria laat ontslaan, omdat sy nie kon toekyk hoe haar kleinkind langer die “haglike toestande” moes deurmaak nie. Alexis Timmerman (12) is Vrydag deur ŉ minibustaxi voor Laerskool Wierdapark raakgery toe sy oor die straat gehardloop het om te gaan lekkers koop. “Dit was nie die taxi se skuld nie. Alexis moet van beter geweet het as om oor die straat te hardloop. Maar hy het haar hard getref,” het Marinda Merryweather, Alexis se ouma, gesê. Alexis woon permanent by haar ouma en oupa in Centurion. Alexis se boarm is op twee plekke gebreek en sy het ook ŉ besering aan die weefsel in haar knie opgedoen. Sy moet nou ŉ operasie ondergaan om plate en skroewe in haar arm aan te bring. “Sy is na ŉ private hospitaal geneem, maar die mediese versekering gaan nie al die uitgawes dek nie en net die X-strale het ons reeds ŉ hele paar duisend rand uit die sak gejaag,” sê Merryweather. Alexis is gevolglik na die Kalafong-hospitaal geneem waar sy Vrydagaand vir meer as vyf uur in ŉ rolstoel in die gang moes wag voordat haar been in gips gesit is. “Hulle het haar toe weer in die gang laat sit omdat daar nie ŉ bed beskikbaar was nie. Hulle wou nie eers vir haar ŉ matras bring nie.” Merryweather sê die toilet wat haar kleinkind moes gebruik, was vuil en het na urine geruik. “Die deur voor die toilet het nie eens behoorlik gewerk nie. Dit was regtig haglik.” Die plek waar die taxi Alexis getref het. (Foto: Verskaf) Alexis is eindelik Saterdag om 03:00 opgeneem, en moes kaal in net ŉ hospitaaljurk, sonder ŉ laken, slaap. Personeel wou ook glo geen ander pynmedikasie as Panado-stroop vir Alexis gee nie, hoewel sy gehuil het van die pyn. “Sy moes Saterdag ŉ operasie ondergaan, maar dis uitgestel tot Donderdag. Vanoggend (Sondag) het sy haar bed natgemaak want daar was niemand om haar te help om toilet toe te gaan nie.” Dit was vir Merryweather die laaste strooi en sy het die dokter gevra om haar kleinkind asseblief te ontslaan sodat sy behoorlik na haar kan omsien. Alexis se grootouers wil nou self betaal vir die operasie wat haar arm weer sal heg en het reeds ŉ afspraak by ŉ private spesialis van Midstream gemaak. Die operasie sal hulle ongeveer R145 000 kos. Dié bedrag sluit egter nie haar verblyf in ŉ hospitaal in nie. ŉ Fonds is intussen gestig waarin lede van die gemeenskap geld vir haar behandeling kan inbetaal.